Սամվել Բաբայանին առաջադրված նոր մեղադրանքը շատերը կապում են ապրիլի 2-ի ԱԺ ընտրությունների հետ: Վարկած կա, որ խոսքն այն փողերի լվացման մասին է, որոնք Սամվել Բաբայանը եւ նրա քաղաքական համախոհ, «ՕՐՕ» նախընտրական դաշինքի ղեկավար Սեյրան Օհանյանն ստացել էին ընտրություններից առաջ: Նույնիսկ գումարի չափ է շրջանառվում ՝ մոտ 7 մլն․ դոլար, որը ներդրել է Սեյրան Օհանյանի ռուսաստանցի ընկերներից մեկը: Այս գումարի մի մասով, ըստ որոշ տեղեկությունների, մարել են Սամվել Բաբայանի պարտքերը: Մյուս մասը ծախսվել է նախընտրական կամպանիայի ֆինանսավորման եւ այլ նպատակների համար: Քրեական օրենսգրքի 190-րդ հոդվածի շրջանակներում, որով սահմանվում են փողերի լվացման հատկանիշները, պարզվում են ոչ միայն փողերի իրական չափերը, գտնվելու վայրը կամ տնօրինման եղանակը, այլեւ ծագման աղբյուրը: Այնպես որ, եթե այս մեղադրանքը հենց նախընտրական գումարներին է վերաբերում, ապա կարելի է կանխատեսել, որ քննությունը կհասնի նաեւ Սեյրան Օհանյանին, ինչպես նաեւ այն անձին, որը ֆինանսավորել է «ՕՐՕ»-ի ընտրարշավը: